Km-lag - som er kretsens største turneringssatsing - hadde i år 38 deltakende lag med spillere fra minst 13 av kretsens klubber. Morstomt også at de 7 første lagene på resultatlisten fra KM Lag er 7 ulike klubber.

Kretsens nyskapning i 2010, Travbridge på (og i godt samarbeide med) Momarken Travbane den 17. september klarte å få litt øket oppslutning i 2011 med 58 par (mot 56 par i 2010).

Deltagelsen av lag fra kretsen i NM-lag og SM lag er også i år tilfredsstillende.

Flere klubber bidrar også til at turneringsaktiviten i vår krets må være den beste i landet. Spesielt må vi nevne FOSS (arrangert av Fredrikstad og Sarpsborg, med Tore Farbrot som en av drivkreftene) som også i 2011 trakk ca 50 par både lørdag og søndag. Nytt av året er at Nesodden har tatt over ansvaret for Follo Julecup, og det er gledelig å registrere 40 deltakende par etter at turneringen ble flyttet fra Folkvang til Vestby og etter at innbydelsen på NBF Data gikk litt sent ut. Johan Ysterud med flere i Ørje BK fortsetter å arrangere vellykkede kretsturneringer tre ganger i året, de samler alle flere enn 40 par. Stor honnør til Johan.

#### Resultater - turneringsvirksomheten

###### KM-LAG.

Gratulerer til Askim BK med klubbens første kretsmesterskap etter forrige kretssammenslåing. På laget spilte Leif Johan Lundal, Steffen Fredrik Simonsen, Henrik Livgård, Stig Dybdahl, Johan Wedeen og Thor Simonsen på laget. Moss 2 ble nr 2 (og bør vel ikke hete Moss 2 etter dette?) og Kolbotn spurtet pent til bronse. Ned fra A-puljen rykket i år Sarpsborg BK 1 sammen med Moss BK 1 og BK Tempo 1. I B-puljen vant Vestby BK 1 foran Sarpsborg BK 4 og Sarpsborg BK 3. (Så Sarpsborg stiller med 3 lag i A- puljen neste sesong mot 2 lag i denne sesongen og er eneste klubben med mer enn et lag i A-puljen i kommende sesong.) I C-Puljen vant Kolbotn BK 5 foran Kolbotn BK 4 med Kambo BK på 3. plass.

###### KM PAR.

Ble avviklet 19. mars. 26 par kjempet om ære og NM-plasser i et meget bra arrangement i Musikkhuset på Greåker. Vant gjorde Egil Hansen og Jørn Johansen fra Moss, foran fjorårsvinneren Siv Thoresen nå i par med Johnny Hansen fra Ski med Jon Martin Tøsse og Magnus Bruun Larsen fra Sarpsborg på 3. plass.

###### ÅPENT KM MIX.

Ble avviklet 27. februar på Kolbotn med hele 32 deltakende par. Bra arrangement og bra oppslutning. Suverene vinnere og dermed kretsmestere i Mix Par ble Lisbeth Aulid Eide og Flemming Johnsen (Sarpsborg/Fredrikstad) foran Brit Willgohs og Morten Iversen fra Rygge og Moss på 2. plass og med Ellen Kjær og Geir Egil Bergheim fra BK Sølvknekt på 3. plass.

###### Forbundets turneringer.

###### NM LAG.

Er ikke ferdigspilt.

###### SERIEMESTERSKAPET.

Kretsen har et 'stjernelag' bestående av Jo Arne Ovesen, Siv Thoresen, Johnny Hansen og Jan Frode Karlsen. Disse fire klarte kunststykket å bli nr 2 i årets seriemesterskap. Store gratulasjoner rettes til dem for en slik fremragende prestasjon. Bak disse fire (som bare i begrenset utstrekning har tilknytning til vår krets) er det tynt. Vi har ingen lag i 2. divisjon. I 3. divisjon stilte vi med 6 lag hvorav 3 lag rykket ned til 4. divisjon, to lag kom på 2. plass (i hver sin pulje) og et lag ble nr 4 i sin pulje.

- 3 -